༼ཀ༽༄༅། །བརྟག་གཉིས་ཀྱི་ས་བཅད་བཞུགས། ༄༅། །དཔལ་ཀྱེ་རྡོ་རྗེ་ལ་ཕྱག་འཚལ་ལོ། །དཔལ་ཀྱེ་རྡོ་རྗེའི་བརྟག་པ་གཉིས་ཀྱི་བདག་ཉིད་ཅན་གྱི་རྒྱུད་ཀྱི་རྒྱལ་པོ་འདི་ལ་བསྡུས་པའི་དོན་གཉིས་ཏེ། གླེང་གཞི་ཕུན་སུམ་ཚོགས་པའི་ཚུལ་གྱིས་ལུས་རྣམ་པར་གཞག་པ་དང་། གང་བཤད་པའི་ཆོས་ཕུན་སུམ་ཚོགས་པའི་ཚུལ་གྱིས་ཡན་ལག་རྒྱས་པར་དབྱེ་བའོ། །དེ་ལ་གཉིས་ཏེ། མངོན་པར་རྟོགས་པའི་རིམ་པའི་དབང་དུ་བྱས་ནས་བརྟག་པ་དང་པོ་རྩ་བའི་རྒྱུད་ཀྱི་ཚུལ་དུ་བསྟན་པ་དང་། བརྟག་པ་དང་པོ་དེ་ཉིད་དང་། བརྟག་པ་གཉིས་པ་ཉིད་ཀྱི་ཡང་དོན་སྔ་མ་སྔ་མ་མི་གསལ་བ་གསལ་བར་བྱ་བ་དང་། མ་ཚང་བ་ཁ་བསྐང་བའི་ཕྱིར་བརྟག་པ་གཉིས་པ་རྒྱུད་ཕྱི་མའི་ཚུལ་དུ་བཤད་པའོ། །སྔ་མ་ལ་གསུམ་སྟེ། གང་ལ་དམིགས་ཏེ་བསྒྲུབ་པ་དང་། དེ་ཐོབ་པར་བྱེད་པའི་ཐབས་ཀྱི་རྒྱུད་བསྟན་པ་དང་། དེ་ཉམས་སུ་ལེན་པའི་སྒྲུབ་པ་པོ་གང་ཟག་གི་མཚན་ཉིད་བསྟན་པའོ། །དེ་རྣམས་ཀྱི་དང་པོ་ལ་གཉིས་ཏེ། གླེང་གཞིའི་ཚིག་གི་དོན་ཧེ་རུ་ཀ་བཞིའི་མཚན་ཉིད་ལ་ཞུས་པ་དེ་ངོ་མཚར་བའི་སྒོ་ནས་གཏང་རག་གི་ཚུལ་དུ་ཉོན་ཅིག་པར་གདམས་པ་དང་། དེའི་ངེས་ཚིག་ལ་ཞུས་པ་དང་ལན་བསྟན་པའོ། །དེ་ལ་གཉིས་ཏེ། ཐུན་མོང་གི་འབྲས་བུ་ཧེ་རུ་ཀ་གསུམ་གྱི་ངེས་པའི་ཚིག་ལ་ཞུས་པ་དང་། ལན་བསྟན་པ་དང་། ཐུན་མོང་མ་ཡིན་པའི་འབྲས་བུ་ཧེ་རུ་ཀ་བཞི་པའི་ངེས་ཚིག་ལ་ཞུས་པ་དང་ལན་བསྟན་པའོ། །དེ་ཐོབ་པར་བྱེད་པའི་ཐབས་ཀྱི་རྒྱུད་ལ་གཉིས་ཏེ། ཐབས་ཀྱི་རྒྱུད་དངོས་བསྟན་པ་དང་། དེའི་རྣམ་པར་དག་པ་བསྟན་པའོ། །སྔ་མ་ལ་གཉིས་ཏེ། མཉན་པར་བྱ་བར་གདམས་པ་དང་། དོན་དངོས་བསྟན་པའོ། །འདི་ཉིད་ལ་བཞི་སྟེ། ཐབས་ཀྱི་རྒྱུད་ཀྱི་ལུས་རྣམ་པར་གཞག་པ་དང་། ཐབས་ཀྱི་རྒྱུད་དང་པོར་བསྒོམ་པར་བསྟན་པའི་འཐད་པ་དང་། དེས་གྲོལ་བའི་ཡན་ལག་མ་ཚང་བ་མེད་པར་བསྟན་པ། ཐབས་ཀྱི་རྒྱུད་ཀྱི་ཡན་ལག་རྒྱས་པར་དབྱེ་བ་བསྟེན་པའོ། །དེ་ཉིད་ལ་གཉིས་ཏེ། ཐབས་ཀྱི་རྒྱུད་ལ་གནས་པའི་དུས་ཇི་ལྟར་མོས་པར་བྱ་བའི་དབང་དུ་བྱས་ནས་ལྷན་ཅིག་སྐྱེས་པའི་ཡེ་ཤེས་བསྟན་པ་དང་། དེ་ལྟར་མོས་པར་བྱས་ནས་གནས་པར་བྱ་བའི་ཐབས་ཀྱི་རྒྱུད་དངོས་བསྟན་པའོ། །སྔ་མ་ལ་གཉིས་ཏེ། དོན་དངོས་དང་། ལེའུའི་མིང་གདགས་པའོ། །དོན་དངོས་ལ་གཉིས་ཏེ། ལྷན་ཅིག་སྐྱེས་པའི་ཡེ་ཤེས་ཀྱི་མཚན་ཉིད་དང་། དེའི་རྟེན་གྱི་སྒོ་ནས་རབ་ཏུ་དབྱེ་བ་བསྟན་པའོ། །དེ་ཉིད་ལ་གཉིས་ཏེ། དཀྱིལ་འཁོར་འཁོར་ལོའི་ཐབས་རྩའི་འཁོར་ལོ་དང་། རང་བྱིན་གྱིས་བརླབ་པའི་རིམ་པ་སྡོམ་པའི་རབ་ཏུ་དབྱེ་བ་བསྟན་པའོ། །སྔ་མ་ལ་གཉིས་ཏེ། ཞུས་པ་དང་། ལན་ནོ། །ལན་ལ་ལྔ་སྟེ། རྩ་གཙོ་མོ་སུམ་ཅུ་རྩ་གཉིས་ཀྱི་དོན་དམ་པའི་ལས་བསྟན་པ་དང་། དེ་རྣམས་ཀྱི་ཡང་རྩ་གཙོ་མོ་གསུམ་དུ་བསྟན་པ་དང་། གསུམ་པོ་དེའི་ལས་དང་། རྩ་སུམ་ཅུ་རྩ་གཉིས་ཀྱི་མིང་དང་། དེ་རྣམས་ཀྱི་སྤྱིའི་མཚན་ཉིད་བསྟན་པའོ། །གསུམ་པོའི་ལས་ལ་གཉིས་ཏེ། དོན་དམ་པ་དང་། ཀུན་རྫོབ་ཀྱི་ལས་བསྟན་པའོ། །སྤྱིའི་མཚན་ཉིད་ལ་གཉིས་ཏེ། དོན་དམ་པའི་ལས་ཀྱི་དབང་དུ་བྱས་ནས་ཤེས་རབ་ཀྱི་མཚན་ཉིད་དུ་བསྟན་པ་དང་། ཀུན་རྫོབ་ཀྱི་ལས་ཀྱི་དབང་དུ་བྱས་ནས་ཐབས་ཀྱི་མཚན་ཉིད་དུ་བསྟན་པའོ། །རང་བྱིན་གྱིས་བརླབ་པའི་རིམ་པ་སྡོམ་པའི་དབྱེ་བ་ལ་གཉིས་ཏེ། གང་དུ་སྡོམ་པ་རྣམ་པར་གཞག་པ་དང་། གང་གིས་སྡོམ་པ་བསྟན་པའོ། །སྔ་མ་ལ་གསུམ་སྟེ། རྩ་གཉིས་ཀྱི་རྣམ་པར་གཞག་པ་དང་། རྩ་གསུམ་གྱི་རྣམ་པར་གཞག་པ་དང་། འཁོར་ལོ་བཞིའི་རྣམ་པར་གཞག་པ་བསྟན་པའོ། །དེ་ལྟར་མོས་པར་བྱས་ནས་ཐབས་དངོས་བསྟན་པ་ལ་གཉིས་ཏེ། དངོས་གྲུབ་མཐའ་དག་འབྱུང་བའི་ཐབས་སྔགས་ཀྱི་བཟླས་པ་དང་། མཆོག་གི་དངོས་གྲུབ་སྒྲུབ་པར་བྱེད་པའི་ཐབས་བསྟན་པའོ། །སྔ་མ་ལ་གསུམ་སྟེ། བཤད་པར་དམ་བཅའ་བ་དང་། ལེའུའི་དོན་དང་། ལེའུའི་མིང་བསྟན་པའོ། །མཆོག་གི་དངོས་གྲུབ་སྒྲུབ་པར་བྱེད་པའི་ཐབས་ལ་བཞི་སྟེ། ཐོག་མར་རིམ་པ་གཉིས་ལ་གནས་པར་བྱ་བ་དང་། རིམ་པ་གཉིས་ལ་གནས་པ་དེས་རང་གི་སེམས་ཀྱི་བརྟན་གཡོ་བརྟག་པ་ལ་སོགས་པའི་ཐབས་སྤྱོད་པ་བྱ་བ་དང་། སྤྱོད་པ་བྱེད་པ་དེས་མཆོག་གི་དངོས་གྲུབ་སྒྲུབ་པའི་གྲོགས་ངོ་ཤེས་པར་བྱ་བའི་ཕྱིར་བརྡ་ལ་སོགས་པ་དང་། བརྡས་མཚོན་པར་བྱ་བའི་གྲོགས་ལ་བརྟེན་ཏེ་མཆོག་གི་དངོས་གྲུབ་སྒྲུབ་པར་བྱེད་པའི་ཐབས་ལྷན་ཅིག་སྐྱེས་པའི་དོན་བསྒོམ་པ་བསྟན་པའོ། །དེ་རྣམས་ཀྱི་དང་པོ་ལ་གཉིས་ཏེ། རྫོགས་པའི་རིམ་པའི་རྟེན་ཡིན་པས་ཐོག་མར་བསྐྱེད་པའི་རིམ་པ་བསྒོམ་པ་དང་། བསྐྱེད་པའི་རིམ་པ་ལ་གནས་པ་དེས། དེ་ཁོ་ན་ཉིད་རྟོགས་པར་བྱ་བའི་ཕྱིར་རྫོགས་རིམ་བསྒོམ་པའོ། །དང་པོ་ལ་གཉིས། །ལྷ་བསྒོམ་པ་དང་། དབང་བསྐུར་བའོ། །དང་པོ་ལ་གསུམ། བཤད་པར་དམ་བཅའ་བ་དང་། དོན་དངོས་དང་། ལེའུའི་མིང་ངོ་། །དོན་དངོས་ལ་གཉིས་ཏེ། ཧེ་རུ་ཀ་གསུམ་བསྒོམ་པ་ཐུན་མོང་གི་ཆོ་ག་དང་། སོ་སོའི་མཚན་ཉིད་བསྟན་པའོ། །དེ་ལ་གསུམ་སྟེ། སྐུ་རྡོ་རྗེ་དང་། གསུང་རྡོ་རྗེ་དང་། ཐུགས་རྡོ་རྗེ་བསྒོམ་པའི་ཚུལ་བསྟན་པའོ། །དེ་ནས་དབང་བསྐུར་ལ་གསུམ་སྟེ། བཤད་པར་དམ་བཅའ་བ་དང་། དོན་དངོས་དང་། ལེའུའི་མིང་ངོ་། །དོན་དངོས་ལ་ལྔ་སྟེ། ཐོག་མར་དབང་བསྐུར་བའི་ལྷ་སྤྱན་དྲངས་ནས་དེ་ལ་གསོལ་བ་གདབ་པ་དང་། དེ་ནས་དབང་བསྐུར་ནས་དབུ་རྒྱན་ལ་རིགས་ཀྱི་བདག་པོས་མཚན་པ་དང་། དེས་བསྐྱེད་པའི་རིམ་པ་རྫོགས་པ་ཉིད་དུ་བསྟན་པ་དང་། བསྒོམ་པའི་གྲངས་དང་། སྤྱོད་ལམ་གྱི་རྣལ་འབྱོར་བསྟན་པའོ། །བསྐྱེད་པའི་རིམ་པ་ལ་གནས་པ་དེས། དེ་ཁོ་ན་ཉིད་རྟོགས་པར་བྱ་བའི་ཕྱིར་རྫོགས་པའི་རིམ་པ་བསྒོམ་པ་ལ་གསུམ་སྟེ། བཤད་པར་དམ་བཅའ་བ་དང་། དོན་དངོས་དང་། ལེའུའི་མིང་ངོ་། །དོན་དངོས་ལ་གསུམ་སྟེ། དེ་ཁོ་ན་ཉིད་ཀྱི་མཚན་ཉིད་དང་། དེ་རྟོགས་པར་བྱེད་པའི་ཐབས་དང་། ཐབས་དེ་ལ་བསྟན་ནས་དེ་ཁོ་ན་ཉིད་རྟོགས་པའི་ཕན་ཡོན་བསྟན་པའོ། །བར་པ་ལ་བཞི་སྟེ། ཐབས་ཀྱི་ངོ་བོ་ཉིད་བསྟན་པའི་སྒོ་ནས་བསྟེན་པར་བྱ་བ་དང་། ཇི་ལྟར་བསྟེན་པའི་ཚུལ་དང་། དེ་བསྟེན་པའི་འཐད་པ་དང་། ཐབས་ལ་སོགས་པ་དོན་དམ་པར་མེད་ཀྱང་ཀུན་རྫོབ་ཏུ་རྣམ་པར་གཞག་པ་མི་འགལ་བར་བསྟན་པའོ། །དང་པོ་ལ་གཉིས་ཏེ། མདོ་དང་། རྒྱས་པའོ། །དེ་བསྟེན་པར་བྱ་བའི་འཐད་པ་ལ་གཉིས་ཏེ། མདོ་དང་། རྒྱས་པའོ། །དེ་ལ་དྲུག་སྟེ་ཕྱག་རྒྱའི་ངེས་པའི་ཚིག་དང་། རིགས་ལྔར་བཞག་པའི་རྒྱུ་མཚན་དང་། དེ་རྣམས་དེ་བཞིན་གཤེགས་པའི་རིགས་སུ་བསྟན་པ་དང་། དེ་བཞིན་གཤེགས་པའི་ངེས་ཚིག་དང་། རིགས་ཀྱི་བྱེ་བྲག་གི་དབྱེ་བ་དང་། གང་དག་ཇི་ལྟར་རིགས་སུ་འགྱུར་བ་བསྟན་པའོ། །ཐབས་ལ་སོགས་པ་དོན་དམ་པར་མེད་ཀྱང་ཀུན་རྫོབ་ཏུ་མི་འགལ་བར་བསྟན་པ་ལ་གཉིས་ཏེ། མདོ་དང་། རྒྱས་པའོ། །རྒྱས་པ་ལ་གཉིས་ཏེ། རིགས་ཀྱི་བདག་པོ་རྣམ་པར་གཞག་པ་དང་། དེའི་རིགས་རྣམ་པར་གཞག་པ་ལ་མི་འགལ་བར་བསྟན་པའོ། །སྔ་མ་ལ་གསུམ་སྟེ། སངས་རྒྱས་ལྔར་བཞག་པའི་ཚུལ་དང་། ལྷར་བཞག་པའི་ཚུལ་དང་། བཅོམ་ལྡན་འདས་སུ་བཞག་པའི་ཚུལ་བསྟན་པའོ། །དེའི་རིགས་རྣམ་པར་གཞག་པ་མི་འགལ་བ་ལ་གཉིས་ཏེ། མ་སྲིང་ལ་སོགས་པར་བཞག་པའི་ཚུལ་དང་། བཙོ་བླག་མ་ལ་སོགས་པར་བཞག་པའི་ཚུལ་བསྟན་པའོ། །ཐབས་དེ་ལ་བརྟེན་ནས་དེ་ཁོ་ན་ཉིད་རྟོགས་པའི་ཕན་ཡོན་བསྟན་པ་ལ་ལྔ་སྟེ། བརྗོད་པ་ཐམས་ཅད་བཟླས་པའི་དེ་ཁོ་ན་ཉིད་དུ་འགྱུར་བ་དང་། རྐང་པས་བཅགས་པ་ཐམས་ཅད་དཀྱིལ་འཁོར་གྱི་དེ་ཁོ་ན་ཉིད་དུ་འགྱུར་བ་དང་། ལག་པས་བསྒྱུར་བ་ཐམས་ཅད་ཕྱག་རྒྱའི་དེ་ཁོ་ན་ཉིད་དུ་འགྱུར་བ་དང་། བསམ་པ་ཐམས་ཅད་བསམ་གཏན་གྱི་དེ་ཁོ་ན་ཉིད་དུ་འགྱུར་བར་བསྟན་པ་དང་། ལྷན་ཅིག་སྐྱེས་པའི་བདེ་བ་བཟའ་བའི་དེ་ཁོ་ན་ཉིད་དུ་འགྱུར་བར་བསྟན་པའོ། །རིམ་པ་གཉིས་ལ་གནས་པ་དེས་རང་གི་སེམས་ཀྱི་བརྟན་གཡོ་བརྟག་པ་ལ་སོགས་པའི་ཐབས་སྤྱོད་པ་བྱ་བ་ལ་གསུམ་སྟེ། བཤད་པར་དམ་བཅའ་བ་དང་། དོན་དངོས་དང་། ལེའུའི་མིང་ངོ་། །དོན་དངོས་ལ་གཉིས་སྟེ། མདོ་དང་། རྒྱས་པའོ། །སྔ་མ་ལ་ལྔ་སྟེ། སྤྱོད་པ་བྱེད་པའི་གང་ཟག་དང་། སྤྱོད་པའི་རྒྱན་དང་། སྤྱོད་པ་དངོས་དང་། དེའི་དུས་ལྷའི་རྣལ་འབྱོར་དང་། དེའི་གྲོགས་བསྟན་པའོ། །རྒྱས་པ་ལ་དྲུག་སྟེ། སྤྱོད་པ་བྱེད་པའི་གང་ཟག་གི་མཚན་ཉིད་དང་། དེའི་གྲོགས་ཀྱི་མཚན་ཉིད་མཉེས་པར་བྱེད་པའི་ཐབས་དང་བཅས་པ་དང་། སྤྱོད་པའི་རྒྱན་དག་པ་དང་བཅས་པ་དང་། དེའི་དུས་ཀྱི་ལྷའི་རྣལ་འབྱོར་དང་། སྤྱོད་པ་དངོས་ཕན་ཡོན་དང་བཅས་པ་དང་། སྤྱོད་པ་བྱེད་པའི་དམ་ཚིག་དང་སྡོམ་པ་བསྟན་པའོ། །དེ་རྣམས་ཀྱི་དང་པོ་ལ་གཉིས་ཏེ། དྲོད་ཐོབ་ནས་སྤྱོད་པ་བྱ་དགོས་པའི་ཕྱིར། ཐོག་མར་དྲོད་ཐོབ་པར་བྱ་བའི་དོན་དུ་དེ་ཁོ་ན་ཉིད་གནས་དང་བཅས་པ་དང་། དྲོད་ཐོབ་ནས་སྤྱོད་པའི་སྒོ་ནས་དངོས་གྲུབ་ཐོབ་པར་འདོད་པ་དེས་སྤྱོད་པ་བྱ་བར་བསྟན་པའོ། །སྤྱོད་པ་བྱེད་པའི་གང་ཟག་དེ་ལ་མཆོག་གི་དངོས་གྲུབ་ཀྱི་གྲོགས་ངོ་ཤེས་པར་བྱེད་པའི་ཐབས་བརྡ་ལ་སོགས་པ་བསྟན་པ་ལ་གསུམ་སྟེ། བཤད་པར་དམ་བཅའ་བ་དང་། དོན་དངོས་དང་། ལེའུའི་མིང་ངོ་། །བར་བ་ལ་ལྔ་སྟེ། བརྡའི་བྱེད་པ་དང་། བརྡ་དངོས་དང་། བརྡ་ངོ་ཤེས་པར་བྱ་བའི་གྲོགས་དེ་དང་འདུ་བའི་གནས་དང་། འདུ་བའི་དུས་དང་། འདུས་པའི་བྱ་བ་བསྟན་པའོ། །འདུ་བའི་གནས་བསྟན་པ་ལ་གཉིས་ཏེ། མདོ་དང་། རྒྱས་པའོ། །འདུས་པའི་བྱ་བ་ལ་གསུམ་སྟེ། བཟའ་བ་ལ་སོགས་པའི་བྱ་བ་དང་། དེ་ཉིད་རྣལ་འབྱོར་གཉིས་ལ་བརྟེན་ཏེ་བྱ་བའི་ལས་དང་། དེ་ལྟར་བྱས་པའི་ཐུན་མོང་གི་ཕན་ཡོན་བསྟན་པའོ། །བར་པ་ལ་བཞི་སྟེ། བསྐྱེད་པའི་རིམ་པ་ལྷའི་རྣལ་འབྱོར་ལ་བརྟེན་ཏེ་བྱ་བའི་ལས་དང་། རྫོགས་པའི་རིམ་པ་དཔལ་ཧེ་རུ་ཀའི་རྣལ་འབྱོར་ལ་བརྟེན་ཏེ་བྱ་བའི་ལས་དང་། དེ་ཉིད་ཀྱི་ཕན་ཡོན་དང་། དཔལ་ཧེ་རུ་ཀའི་ངེས་ཚིག་བསྟན་པའོ། །བརྡས་མཚོན་པར་བྱས་པའི་གྲོགས་ལ་བརྟེན་ཏེ་མཆོག་གི་དངོས་གྲུབ་སྒྲུབ་པར་བྱེད་པའི་ཐབས་ལྷན་ཅིག་སྐྱེས་པའི་དོན་བསྒོམ་པ་ལ་གསུམ་སྟེ། བཤད་པར་དམ་བཅའ་བ་དང་། དོན་དངོས་དང་། ལེའུའི་མིང་ངོ་། །བར་པ་ལ་གཉིས་ཏེ། ལྷན་ཅིག་སྐྱེས་པའི་དོན་ཇི་ལྟར་བསྒོམ་པའི་ཚུལ་དང་། དེ་གདོན་མི་ཟ་བར་བསྒོམ་པར་བྱ་བ་ཉིད་དུ་བསྟན་པའོ། །སྔ་མ་ལ་གཉིས་ཏེ། ལྷན་ཅིག་སྐྱེས་པའི་དོན་བསྒོམ་པའི་ཚུལ་དང་། རང་བཞིན་ལྷན་སྐྱེས་ཀྱི་དོན་བསྒོམ་པའི་ཚུལ་བསྟན་པའོ། །སྔ་མ་ལ་གཉིས་ཏེ། རྣལ་འབྱོར་མའི་འཁོར་ལོ་བསྐྱེད་པའི་ཚུལ་དང་། དེ་ལ་བརྟེན་ནས་ལྷན་ཅིག་སྐྱེས་པས་ལྷན་ཅིག་སྐྱེས་པའི་དོན་བསྒོམ་པ་དངོས་བསྟན་པའོ། །སྔ་མ་ལ་གཉིས་ཏེ། རྣལ་འབྱོར་མ་བསྐྱེད་པའི་དོན་དངོས་དང་། དེའི་མཇུག་བསྡུ་བའོ། །གོང་མ་ལ་གཉིས་ཏེ། གང་དུ་བསྒོམ་པ་དང་། ཇི་ལྟར་བསྒོམ་པ་བསྟན་པའོ། །དེ་ཉིད་ལ་གཉིས་ཏེ། མདོ་དང་། རྒྱས་པའོ། །རྒྱས་པ་ལ་གཉིས་ཏེ། གཞལ་ཡས་ཁང་ཇི་ལྟར་བསྒོམ་པ་དང་། དེར་ལྷ་ཇི་ལྟར་བསྒོམ་པ་བསྟན་པའོ། །དེ་ཉིད་ལ་དྲུག་སྟེ། ལྷ་མོ་རྣམས་ཇི་ལྟར་བསྐྱེད་པའི་ཚུལ་དང་། གནས་གང་དུ་དགོད་པ་དང་། ཁ་དོག་ལ་སོགས་པ་དང་། ཕྱག་མཚན་གྱི་དག་པ་དང་། དེ་ལྟར་བསྒོམ་པའི་ཕན་ཡོན་དང་། ཁ་དོག་གི་སྒོ་ནས་རྒྱལ་བ་རིགས་དྲུག་གི་བདག་ཉིད་ཀྱི་ཡན་ལག་དྲུག་ཏུ་བསྒོམ་པ་བསྟན་པའོ། །དང་པོ་ལ་བཞི་སྟེ། ལྷ་མོ་རྣམས་ཀྱི་མངོན་པར་བྱང་ཆུབ་པའི་ཚུལ་དང་། དེ་ཉིད་དང་རྡོ་རྗེ་སེམས་དཔའ་བསྐྱེད་པའི་ཚུལ་མི་འདྲ་བའི་བྱེ་བྲག་དང་། ལྷ་མོ་རྣམས་བསྐྱེད་པའི་ཐུན་མོང་གི་མཚན་ཉིད་དང་། སོ་སོའི་བྱེ་བྲག་གི་མཚན་ཉིད་བསྟན་པའོ། །དེ་ལ་བརྟེན་ནས་ལྷན་ཅིག་སྐྱེས་པས་ལྷན་ཅིག་སྐྱེས་པའི་དོན་བསྒོམ་པ་དངོས་ལ་གསུམ་སྟེ། མདོ་དང་། རྒྱས་པ་དང་། དེ་བསྒོམས་པའི་ཕན་ཡོན་བསྟན་པའོ། །གཉིས་པ་ལ་གཉིས་ཏེ། ལྷན་ཅིག་སྐྱེས་པའི་མཚན་ཉིད་དང་། ལྷན་ཅིག་སྐྱེས་པའི་དགའ་བའི་སྒོ་ནས་ཚུལ་ཇི་ལྟར་བསྒོམ་པ་བསྟན་པའོ། །སྔ་མ་ལ་ལྔ་སྟེ། ལྷན་ཅིག་སྐྱེས་པའི་རབ་ཏུ་དབྱེ་བ་དང་། དེ་ཉིད་ཀྱི་བདག་ཉིད་དུ་འགྱུར་བའི་དགའ་བའི་རབ་ཏུ་དབྱེ་བ་དང་། དགའ་བ་གསུམ་གྱི་སོ་སོའི་མཚན་ཉིད་དང་། ལྷན་ཅིག་སྐྱེས་པའི་དགའ་བའི་མཚན་ཉིད་བྱེ་བྲག་ཏུ་བཤད་པ་དང་། དེ་མངོན་དུ་འགྱུར་བའི་རྒྱུ་བསྟན་པའོ། །ལྷན་ཅིག་སྐྱེས་པའི་དགའ་བའི་སྒོ་ནས་ཇི་ལྟར་བསྒོམ་པ་ལ་གཉིས་ཏེ། བསྒོམ་པའི་ཚུལ་དང་། དེ་ལྟར་བསྒོམ་པར་བྱ་བའི་འཐད་པ་བསྟན་པའོ། །སྔ་མ་ལ་གཉིས་ཏེ། མདོ་དང་། རྒྱས་པའོ། །རང་བཞིན་ལྷན་ཅིག་སྐྱེས་པ་བསྒོམ་པའི་ཚུལ་བསྟན་པ་ལ་གསུམ་སྟེ། བསྒོམ་པའི་ཚུལ་དངོས་དང་། དེ་བསྒོམས་པས་དངོས་པོ་ཐམས་ཅད་བསྒོམ་པར་འགྱུར་བའི་འཐད་པ་དང་། དེ་ལ་གཞན་གྱི་ཀླན་ཀ་སྤང་བ་བསྟན་པའོ། །དེ་ཉིད་ལ་གཉིས་ཏེ། ཐམས་ཅད་ཀྱི་དངོས་གྲུབ་མངོན་དུ་འགྲུབ་པར་ཐལ་བར་འགྱུར་བའི་ཀླན་ཀ་སྤང་བ་དང་། འཁོར་བར་འགྱུར་དུ་མི་རུང་བའི་ཀླན་ཀ་སྤང་བ་བསྟན་པའོ། །དེ་གདོན་མི་ཟ་བར་བསྒོམ་པར་བྱ་བ་ཉིད་དུ་གདམས་པ་ལ་གསུམ་སྟེ། བསྒོམས་པའི་ཕན་ཡོན་དང་། མ་བསྒོམས་པའི་ཉེས་དམིགས་དང་། རྒྱུན་མི་འཆད་པར་བྱ་བ་ཉིད་དུ་གདམས་པ་བསྟན་པའོ། །དང་པོ་ལ་གཉིས་ཏེ། ལྷན་ཅིག་སྐྱེས་པས་ལྷན་ཅིག་སྐྱེས་པའི་དོན་བསྒོམས་པའི་ཕན་ཡོན། རང་ཀའི་དོན་བསྒོམས་པའི་ཕན་ཡོན་ཐུན་མོང་དུ་བསྟན་པའོ། །ཐབས་ཀྱི་རྒྱུད་ཀྱི་རྣམ་པར་དག་པ་བསྟན་པ་ལ་གསུམ་སྟེ། བཤད་པར་དམ་བཅའ་བ་དང་། དོན་དངོས་དང་། ལེའུའི་མིང་ངོ་། །དོན་དངོས་ལ་གཉིས་ཏེ། དག་པ་གསུམ་མདོར་བསྟན་པ་དང་། རྒྱས་པར་བཤད་པའོ། །མདོར་བསྟན་པ་ལ་གསུམ་སྟེ། དེ་བཞིན་ཉིད་ཀྱི་དག་པ་མདོར་བསྟན་པ་དང་། ལྷ་སོ་སོའི་དག་པ་མདོར་བསྟན་པ་དང་། རང་རིག་པའི་དག་པ་མདོར་བསྟན་པའོ། །རྒྱས་པར་བཤད་པ་ལ་གཉིས་ཏེ། ལྷ་སོ་སོའི་དག་པ་རྒྱས་པར་བཤད་པ་དང་། མཐར་རང་རིག་པའི་དག་པ་སྡུད་པ་པོས་གླུ་བླངས་པའི་ཚུལ་གྱིས་རྒྱས་པར་བཤད་པའོ། །དེའི་དང་པོ་ལ་གཉིས་ཏེ། ལྷ་སོ་སོའི་དག་པ་སྦྱང་གཞི་དང་། དེའི་སྦྱོང་བྱེད་ལྷ་སོ་སོའི་དག་པ་དངོས་རྒྱས་པར་བཤད་པའོ། །དེ་ཉམས་སུ་ལེན་པའི་སྒྲུབ་པ་པོའི་གང་ཟག་གི་མཚན་ཉིད་ལ་གཉིས་ཏེ། ཐོག་མར་བདག་མེད་མའི་དཀྱིལ་འཁོར་དུ་དབང་བསྐུར་བ་དང་།